CUPRINS

1. Introducere 3

2. Stadiul proiectului 3

2.1. Prezentare generală a progreselor înregistrate în perioada examinată 3

2.2. Cadrul tehnic pentru finalizarea proiectului 4

2.3. Pregătiri pentru testul celei de a doua etape de referință 4

2.4. Pregătirea pentru testul complet……………………………………………………... 5

2.5. Pregătiri pentru migrare………………………………………………………………5

2.6. Rețeaua SIS II 7

2.7. Gestionarea operațională 7

2.8. Securitate 7

3. Gestionare 8

3.1. Implicații financiare 8

3.2. Gestionarea proiectului 9

3.2.1. Consiliul pentru gestionarea programului global (GPMB) 9

3.2.2. Comitetul SIS-VIS (SIS II) 9

3.2.3. Planificarea și coordonarea la nivel național 10

3.2.4. Consiliul 10

3.2.5. Parlamentul European 10

4. Prioritățile următoarei perioade de raportare 11

5. Concluzii 11

1. INTRODUCERE

Prezentul raport privind progresele înregistrate descrie activitatea desfășurată în primul semestru al anului 2011 în ceea ce privește dezvoltarea Sistemului de Informații Schengen de a doua generație (SIS II) și pregătirile pentru migrarea de la SIS 1+ la SIS II. Raportul este prezentat Consiliului și Parlamentului European în conformitate cu articolul 18 din Regulamentul (CE) nr. 1104/2008 al Consiliului și cu Decizia 2008/839/JAI a Consiliului privind migrarea de la Sistemul de informații Schengen (SIS 1+) la SIS II.

2. STADIUL PROIECTULUI

2.1. Prezentare generală a progreselor înregistrate în perioada examinată

Consiliul JAI din octombrie 2010 a luat notă de noul calendar global și de noul buget global prevăzute pentru SIS II și a solicitat tuturor părților interesate să valorifice acest nou elan și să depună toate eforturile necesare pentru a asigura punerea în aplicare a proiectului.

De la adoptarea concluziilor Consiliului în octombrie 2010, toate părțile interesate au făcut tot posibilul pentru furnizarea propriilor elemente ale SIS II. Dezvoltarea tehnică a sistemului SIS II central actualizat își urmează cursul, având loc activități de testare semnificative atât pentru sistemul central, cât și pentru statele membre. Orice eventuală problemă este discutată cu părțile interesate pentru ca riscurile să poată fi abordate și atenuate într-un stadiu incipient.

Acordul de la sfârșitul anului 2010 privind specificațiile tehnice finale, care guvernează interacțiunea sistemului central cu sistemele naționale, a fost o condiție prealabilă pentru finalizarea dezvoltării tehnice a proiectului. În consecință, procesul privind acceptarea specificațiilor a fost finalizat și s-a încheiat. Contractul cu principalul contractant în materie de dezvoltare, inclusiv cerințele finale actualizate convenite cu privire la SIS II, a fost semnat la 29 noiembrie 2010.

La începutul prezentei perioade de raportare, statelor membre li s-a atras atenția cu privire la două riscuri: a) disponibilitatea mediului de testare SIS 1+ și b) nivelul de pregătire al statelor membre în vederea participării la campaniile aferente „testului extins de conformitate” ( extended compliance test - CTE). Identificarea timpurie a acestor probleme a condus la acțiuni comune de combatere a acestor două riscuri.

După o etapă de dezvoltare, în care atât sistemul central, cât și sistemele naționale au fost actualizate conform noilor specificații, părțile interesate au trecut la efectuarea unor activități de testare:

- la nivel central, „testul de acceptanță în fabrică” pentru sistemul actualizat s-a încheiat cu succes;

- la nivel național, primele serii de CTE, care verifică coerența dintre sistemul central și sistemele naționale, au început în luna aprilie.

Dezvoltarea ulterioară a proiectului continuă să se desfășoare fără dificultăți, într-o atmosferă pozitivă și constructivă.

2.2. Cadrul tehnic pentru finalizarea proiectului

Echipamente hardware suplimentare pentru punerea în funcțiune

Toate echipamentele hardware suplimentare pentru unitatea centrală de rezervă din Austria au fost livrate conform planificării. În ceea ce privește unitatea centrală din Strasbourg, majoritatea echipamentelor hardware noi au fost livrate la 17 decembrie 2010, restul acestora fiind furnizate la 25 ianuarie 2011.

Dezvoltarea sistemelor naționale SIS II

La 22 decembrie 2010, Comisia a trimis statelor membre o scrisoare în care reconfirma stadiul final și stabil al documentului de control al interfeței ( Interface Control Document - IDC) 3.0. Această versiune constituie documentul de referință la care trebuie să se alinieze atât sistemul central, cât și sistemele naționale. Statelor membre li s-a recomandat cu insistență să ia măsurile care se impun în ceea ce privește dezvoltarea națională și planificarea testării SIS II, pentru a fi pregătite în vederea efectuării primelor teste oficiale cu sistemul central, care au început în mai 2011.

Teste

În perioada 11-12 ianuarie 2011, a avut loc un atelier privind testarea, care a vizat planul de testare și strategia de testare. Cu ocazia reuniunii sale din data de 25 ianuarie 2011, Grupul consultativ privind testele ( Test Advisory Group - TAG) a discutat și a luat în considerare ultimele observații formulate de statele membre cu privire la propunerea de strategie de testare a SIS II. Acest fapt a permis Comisiei ca, la data de la 23 februarie 2011, să propună Comitetului SIS-VIS, spre aprobare, planul de testare a SIS II, precum și propunerea menționată anterior. Comitetul SIS-VIS a emis un aviz pozitiv.

Pentru campania CTE sunt disponibile opt medii de testare, ceea ce înseamnă că statele membre pot efectua testul în patru grupuri, fiecare grup fiind format din maximum opt state membre. La începutul perioadei de testare s-au întâmpinat unele dificultăți în ceea ce privește repartizarea echilibrată a statelor membre în cadrul grupurilor.

Prin urmare, conform calendarului global, grupul 1 a început primele teste informale în cadrul CTE la 12 aprilie 2011, iar testele oficiale - la 23 iunie 2011. Aceste teste CTE permit statelor membre să demonstreze conformitatea sistemelor lor naționale actualizate cu ICD 3.0. Următoarele trei grupuri vor efectua succesiv teste, până la sfârșitul anului 2011.

În cazul în care statele membre nu pot finaliza aceste teste conform planificării, există riscul unor repercusiuni asupra calendarului global al proiectului, astfel cum a fost notificat Consiliului în octombrie 2010. Totuși, conștientizând această problemă, și, în special, învățând din experiențele primului grup, Comisia și Grupul de acțiune SIS II au colaborat îndeaproape în vederea asigurării unei maxime flexibilități în utilizarea sloturilor disponibile pentru a încerca să se adapteze la modificările de ultim moment privind capacitatea de testare a statelor membre.

2.3. Pregătiri pentru testul celei de a doua etape de referință

Membrii Consiliului pentru gestionarea programului global ( Global Programme Management Board - GPMB) și Comisia au început pregătirile pentru testul celei de a doua etape de referință. Aceasta va necesita în cele din urmă elaborarea unui document stabilind cerințe în materie și care va servi drept bază pentru descrierea modului de concepere a testului celei de a doua etape de referință pe parcursul următoarei perioade de raportare.

2.4. Pregătirea pentru testul complet

O reuniune cu membrii GPMB și consilierul tehnic al Grupului de lucru al Consiliului privind chestiuni Schengen (formațiunea SIS-TECH) a avut loc la Strasbourg, la 8 februarie 2011. Reuniunea s-a concentrat pe activități referitoare la testul complet, prevăzute în instrumentele juridice privind migrarea[1]. Reuniunea a permis aducerea de clarificări, ajungerea la un acord ți găsirea unor eventuale soluții pentru aspecte, acțiuni și termene importante în diferite domenii de activitate.

2.5. Pregătiri pentru migrare

Testarea sistemului de conversie

Pentru a efectua cu succes migrarea de la SIS 1+ la SIS II va fi introdusă o arhitectură intermediară pentru migrare. Aceasta va include un sistem de conversie a datelor în două direcții, între actualul C.SIS și SIS II central, și menținerea sincronizării între cele două sisteme pe perioada necesară pentru ca statele membre să treacă de la un sistem la altul[2].

O astfel de componentă esențială a arhitecturii pentru migrare necesită o testare exhaustivă. În vederea efectuării acesteia este necesar un mediu de testare SIS 1+. S-a anticipat că se va folosi un mediu existent de testare al C.SIS. Cu toate acestea, la sfârșitul anului 2010, Comisia a fost informată de Franța că mediul care a fost prevăzut pentru aceste teste nu mai este disponibil, întrucât era necesar pentru actualizarea sistemului SIS 1+, care înregistra întârzieri.

Problema disponibilității mediului de testare SIS 1+ a fost identificată ca reprezentând un risc critic pentru calendarul global al SIS II. În scopul atenuării impactului acestei probleme, Comisia și autoritățile franceze au purtat discuții cu privire la opțiuni pragmatice și operaționale care ar include identificarea unor sloturi orare disponibile în mediul existent, în vederea utilizării acestuia pentru testarea SIS II în intervalele libere respective. Cu toate acestea, luând în considerare intensitatea și durata testării, a devenit evident că un mediu alocat în mod specific pentru efectuarea acesteia reprezenta singura opțiune reală.

Comisia, susținută de GPMB, a depus eforturi pentru a găsi o soluție de urgență. În urma efectuării unei analize, s-a constatat, din nou, că nu există o altă soluție viabilă decât achiziționarea unui nou mediu de testare SIS 1+ (de la furnizorul actual al SIS 1+). Franța a fost invitată să colaboreze îndeaproape, întrucât personalul tehnic francez se afla în cea mai bună poziție pentru a identifica cerințele exacte ale echipamentului necesar și pentru a se asigura că acest nou mediu de testare poate fi aliniat pe deplin la SIS 1+ aflat în funcțiune, în cazul în care acesta din urmă evoluează.

Soluția de urgență va avea în mod necesar atât implicații bugetare, cât și implicații asupra calendarului.

- În ceea ce privește calendarul, dezvoltarea unui astfel de mediu necesită 19 săptămâni. Prezenta perioadă fost încadrată în calendarul global prin efectuarea activităților în paralel cu sarcinile aferente proiectului care existau deja. Termenul relativ lung s-a datorat faptului că furnizorul exclusiv a acordat prioritate actualizării sistemului SIS 1+, fără să fi creat o echipă separată pentru proiectul SIS II.

- În ceea ce privește bugetul, noul mediu de testare va costa aproximativ 3 milioane EUR, sumă care trebuie plătită din bugetul UE. Acest preț nu include costurile de funcționare aferente utilizării sistemului.

În abordarea acestui risc, Comisia a urmărit două obiective: evitarea oricărui impact negativ asupra calendarului global al sistemului SIS II și evitarea întreruperii activității efectuate în prezent de Franța în ceea ce privește actualizarea SIS 1+. Ambele obiective au fost îndeplinite, iar riscul a fost atenuat. Decizia de atribuire a contractului furnizorului pentru achiziționarea mediului SIS 1+ a fost publicată la 11 iunie 2011. Procedurile de achiziție au fost finalizate, iar riscul este monitorizat în permanență.

Cu toate acestea, trebuie subliniat un aspect fundamental. Chiar dacă în această etapă impactul asupra calendarului global a fost atenuat, trebuie să se aibă în vedere faptul că soluția de a achiziționa un nou mediu de testare are implicații bugetare asupra activităților de dezvoltare centrale, necesitând o sumă care nu a fost prevăzută atunci când Comisia a prezentat Consiliului un raport privind atât bugetul global, cât și calendarul global, în octombrie 2010.

Planificarea migrării

Comisia a colaborat îndeaproape cu principalul său contractant în materie de dezvoltare și cu experții statelor membre pentru a stabili planul detaliat privind migrarea de la SIS 1+ la SIS II.

La 23 februarie 2011, Comitetul SIS-VIS a emis un aviz favorabil cu privire la trei documente importante care deschid calea pentru activitățile de migrare, și anume planul de migrare la SIS II, strategia de testare și planul de testare.

În ceea ce privește planul de migrare, acesta a fost conceput pentru a îndeplini cerințele tehnice ale experților statelor membre, reflectând abordarea tehnică aleasă. Cu toate acestea, întrucât o astfel de abordare nu este în totalitate conformă cu instrumentele juridice privind migrarea, Comisia intenționează să propună, la începutul anului 2012, o modificare a cadrului juridic, în scopul alinierii dispozițiilor legislative la această abordare tehnică.

Pentru a asigura o bună derulare a procesului de migrare, trebuie să se acorde o atenție deosebită problemei calității datelor. Într-adevăr, doar datele conforme normelor SIS 1+ în materie de calitate a datelor pot migra către SIS II. Datele care nu respectă normele SIS 1+ în materie de calitate a datelor trebuie „curățate” înainte de trecerea la SIS II, deoarece acestea nu pot fi transferate într-un format neconform. Din punct de vedere tehnic, aceasta înseamnă că astfel de date trebuie aduse la nivelul standard sau șterse. Președinția poloneză a stabilit curățarea datelor ca o prioritate pentru cea de a doua jumătate a anului 2011.

În cadrul reuniunilor grupurilor de lucru, statele membre au ridicat problema migrării SIRENE. Aceasta reprezintă trecerea de la sistemele SIS 1+ utilizate în prezent de birourile SIRENE ale statelor membre, la noile sisteme SIS II SIRENE. Instrumentele juridice privind migrarea prevăd că statele membre care participă la SIS 1+ trebuie să efectueze teste SERENE funcționale[3]. Comisia recunoaște caracterul esențial al acestei activități, efectuate în cadrul Consiliului, precum și importanța sa pentru succesul global al proiectului.

Comisia a sprijinit propunerea președinției ungare de a analiza problemele, de a stabili obiectivele care trebuie atinse și de a analiza situația juridică. Comisia va pune la dispoziție sistemul SIS II central și infrastructura de comunicare a acestuia pe durata efectuării testului privind informațiile suplimentare[4].

2.6. Rețeaua SIS II

Proiectul SIS II include furnizarea unei rețele extinse de comunicații, care răspunde cerințelor de disponibilitate, securitate, acoperire geografică și nivel de deservire, pentru a permite comunicarea între sistemele naționale și sistemul central.

Instrumentele juridice care stau la baza sistemului SIS II descriu infrastructura de comunicare, dedicată datelor SIS II și schimburilor de date între birourile SIRENE[5]. Pe durata perioadei de raportare, statele membre au confirmat Comisiei specificațiile tehnice ale releului de poștă electronică al SIS II SIRENE, necesare pentru rutarea corectă și transmiterea corectă a datelor care fac obiectul unui schimb între birouri. Ulterior, Comisia a inițiat procedurile de achiziții.

2.7. Gestionarea operațională

În urma declarațiilor comune ale Consiliului și Parlamentului European în momentul adoptării instrumentelor juridice privind SIS II și VIS, în iunie 2009, Comisia a propus înființarea unei agenții pentru gestionarea operațională a sistemelor informatice de mari dimensiuni, în spațiul de libertate, securitate și justiție. Regulamentul de instituire a agenției a fost adoptat la 26 octombrie 2011. Agenția își va exercita responsabilitățile în ceea ce privește gestionarea operațională a sistemelor începând de la 1 decembrie 2012.

Principala misiune a agenției va fi îndeplinirea sarcinilor legate de gestionarea operațională a SIS II (odată intrat în funcțiune), VIS și EURODAC. În viitor, agenției i s-ar putea încredința, de asemenea, gestionarea altor sisteme informatice de mari dimensiuni, în cazul în care instrumentele juridice relevante prevăd acest lucru.

2.8. Securitate

Un atelier privind securitatea rețelelor a fost organizat la Bratislava, în perioada 17­18 ianuarie 2011. În cadrul atelierului, s-au purtat discuții referitoare la preocupările privind posibilitatea ca datele SIS II să fie accesate de organizația care se ocupă cu întreținerea rețelei sTESTA, și anume Centrul Operațional de Securitate ( Security Operating Centre - SOC), gestionat de HP/Orange Business Services. Concluzia atelierului și propunerea prezentată de Comisie în cadrul Comitetului SIS-VIS la data de 26 ianuarie 2011 au determinat Comisia să inițieze un studiu privind punerea în aplicare a unui nivel de criptare superior celui aferent rețelei SIS II. Statele membre au fost invitate să formuleze observații referitoare la termenii de referință pentru studiu și au fost primite mai multe sugestii utile.

Rezultatul studiului privind creșterea securității rețelei pentru SIS II a fost prezentat Comitetului SIS-VIS la data de 25 mai 2011. A fost identificată o soluție tehnică, ce respectă toate cerințele. Următoarea etapă va consta în efectuarea unui studiu-pilot, la care vor trebui să participe, pe bază de voluntariat, trei state membre. Germania și Austria și-au declarat deja intenția de a participa.

3. GESTIONARE

3.1. Implicații financiare

Până la sfârșitul perioadei de raportare, angajamentele bugetare totale asumate de Comisie pentru proiectul SIS II, începând din 2002, se ridicau la aproximativ 135 146 000 EUR. Contractele corespunzătoare includ studii de fezabilitate, dezvoltarea SIS II central, asistență și asigurarea calității, rețeaua SIS II, pregătirea pentru gestionarea operațională în Strasbourg, securitate, pregătiri în materie de date biometrice, comunicare și cheltuieli privind misiunile experților.

Din această sumă, 72 661 169 EUR au fost plătiți efectiv între 2002 și sfârșitul lunii iunie 2011. Principalele posturi de cheltuieli au fost dezvoltarea (34 867 228 EUR), rețeaua (21 520 620 EUR), asistența și asigurarea calității (8 592 178 EUR), precum și pregătirea gestionării operaționale de la Strasbourg (6 236 058 EUR).

Execuția bugetară |

Din 2002 până în iunie 2011 | Din ianuarie până în iunie 2011 |

(EUR) | Angajamente | Plăți | Angajamente | Plăți |

Dezvoltare | 80 458 863 | 34 867 228 | 81 407 | 1 431 933 |

Asistență și asigurarea calității | 11 068 521 | 8 592 178 | 1 081 180 | 467 791 |

Rețea | 32 375 954 | 21 520 620 | 0 | 1 149 233 |

Pregătirea gestionării operaționale | 7 675 715 | 6 236 058 | 207 500 | 1 398 107 |

Securitate | 1 354 283 | 217 712 | 479 568 | 0 |

Studii/Consultanță | 961 131 | 942 261 | 20 650 | 20 650 |

Campanie de informare | 33 373 | 33 373 | 0 | 0 |

Cheltuielile privind misiunile experților | 1 203 286 | 236 866 | 0 | 40 745 |

Altele | 14 874 | 14 874 | 0 | 0 |

TOTAL: | 135 146,000 | 72 661,169 | 1 870 304 | 4 508 459 |

La încheierea procedurii bugetare pentru 2011, o treime din creditele de angajament și de plată pentru SIS II din bugetul UE au fost înscrise în rezervă. Aceasta s-a ridicat la 10 milioane EUR în credite de angajament și 6 642 473 EUR în credite de plată. Angajarea acestor resurse a fost condiționată de furnizarea de informații detaliate de către Comisie autorității bugetare privind calendarul SIS II, inclusiv etapele tehnice necesare, costurile și responsabilitatea pentru fiecare etapă, precum și de accesul deplin la contractul încheiat cu furnizorul de servicii pentru dezvoltarea sistemului SIS II.

Pe lângă informațiile prezentate Parlamentului European la sfârșitul ultimei perioade de raportare, informații suplimentare în scris privind aceste aspecte au fost transmise în ianuarie, mai și iunie 2011, iar la 12 ianuarie 2011 și la 31 mai 2011 au avut loc reuniuni de informare tehnică a deputaților în Parlamentul European, pentru a răspunde la întrebări specifice și pentru a furniza informații actualizate cu privire la stadiul proiectului. În cadrul reuniunii Comisiei pentru bugete, care a avut loc la data de 14 iunie 2011, s-a hotărât ridicarea rezervei.

Având în vedere preocuparea din ce în ce mai mare cu privire la necesitatea de finanțare suplimentară pentru evoluția la nivel național a SIS II, exprimată la sfârșitul anului 2010, Comisia a urmărit rezultatele chestionarului trimis statelor membre la sfârșitul anului 2010, în vederea identificării nevoilor acestora în scopul de a le putea satisface în limitele alocărilor existente pentru Fondul european pentru frontierele externe. În prezent au loc discuții cu privire la opțiunile pentru o posibilă furnizare de resurse complementare.

3.2. Gestionarea proiectului

3.2.1. Consiliul pentru gestionarea programului global (GPMB)

Modificările aduse instrumentelor juridice privind migrarea, adoptate la 3 iunie 2010, au desemnat în mod oficial GPMB ca organism consultativ care furnizează asistență pentru proiectul SIS II central, în vederea facilitării coerenței între proiectul SIS II central și proiectele naționale SIS II[6]. Consiliul nu are nici competențe pentru luarea deciziilor, nici mandat de reprezentare a Comisiei sau a statelor membre.

Mandatul GPMB a intrat în vigoare în urma avizului favorabil emis de directorul general care răspunde de Direcția Generală competentă din cadrul Comisiei și de statele membre, reunite în cadrul Comitetului SIS-VIS din data de 23 martie 2011.

În perioada care face obiectul prezentului raport, GPMB s-a reunit de 21 de ori.

3.2.2. Comitetul SIS-VIS (SIS II)

În dezvoltarea SIS II, Comisia este asistată de Comitetul SIS-VIS. În perioada ianuarie - iunie 2011, au avut loc cinci reuniuni ale acestui comitet care au vizat aspecte tehnice referitoare la SIS II. Astfel cum s-a raportat, au fost obținute o serie de aprobări importante referitoare la migrare, testare și regulamentul de procedură al GPMB.

În afara reuniunilor periodice ale Comitetului SIS-VIS, sunt organizate grupuri de lucru ale comitetului și ateliere, la care participă experți ai statelor membre, pentru a se discuta aspecte tehnice detaliate. În general, aceste reuniuni se concentrează asupra aspectelor referitoare la rezultatele specifice ale proiectului:

- „Grupul consultativ privind testele” (TAG) furnizează Comitetului SIS-VIS avize referitoare la organizarea, punerea în aplicare și interpretarea testelor. Acest grup s-a reunit de 18 de ori în perioada de raportare;

- „Comitetul de gestionare a modificărilor” (CGM) oferă consultanță cu privire la clasificarea, calificarea și potențialul impact al corectării aspectelor semnalate. Datorită eforturilor importante depuse pentru ajungerea la un acord privind specificațiile tehnice actualizate ale sistemului central în 2010 și stabilizarea ulterioară a cerințelor, acest grup de lucru care prezintă, de asemenea, rapoarte Comitetului SIS-VIS, nu s-a reunit oficial în perioada de raportare;

- în perioada de raportare au avut loc trei ateliere privind migrarea la SIS II, pentru a oferi consultanță Comitetului SIS-VIS și pentru a continua activitățile referitoare la această temă deosebit de importantă.

3.2.3. Planificarea și coordonarea la nivel național

Un grup de lucru format din administratorii de proiecte naționale (APN) ale statelor membre a fost instituit pentru a oferi consultanță echipei de proiect a Comisiei. Scopul reuniunilor administratorilor de proiecte naționale este de a aborda aspecte detaliate privind planificarea, riscurile și activitățile, atât la nivel de proiect central, cât și național. În perioada de raportare au avut loc cinci reuniuni ale administratorilor de proiecte naționale.

3.2.4. Consiliul

În cadrul Consiliului, reuniunile au fost caracterizate de o atmosferă pozitivă.

Astfel cum s-a arătat în concluziile Consiliului și în conformitate cu dorința tuturor părților din cadrul proiectului de a menține o transparență completă, Comisia informează periodic Consiliul cu privire la punerea în aplicare a calendarului global pentru SIS II și cu privire la cheltuielile aferente proiectului central.

Comisia participă la reuniunile organismelor pregătitoare ale Consiliului responsabile cu Sistemul de Informații Schengen și la fiecare sesiune a Consiliului de Miniștri pe a cărui ordine de zi se află SIS II. Comisia a prezentat rapoarte privind stadiul proiectului SIS II și etapele următoare preconizate.

Comisia distribuie un scurt raport săptămânal, care rezumă evoluțiile tehnice, colegilor implicați în proiect la nivel național.

3.2.5. Parlamentul European

Comisia continuă să informeze Parlamentul European cu privire la stadiul SIS II, pe baza unor cifre și date fiabile, verificabile și actualizate. Pe lângă îndeplinirea obligațiilor de raportare prevăzute de instrumentele juridice privind SIS II[7], Comisia a furnizat Parlamentului European informații suplimentare privind chestiuni financiare, contractuale și de programare, precum și privind stadiul proiectului, în contextul discuțiilor referitoare la angajarea de credite SIS II pentru 2011 din rezervă (a se vedea punctul 3.1). Informații actualizate privind stadiul SIS II au fost, de asemenea, puse la dispoziție în cadrul Comisiei LIBE.

În sfârșit, Comisia a răspuns celor două întrebări parlamentare cu privire la aspecte legate de SIS II.

4. PRIORITățILE URMăTOAREI PERIOADE DE RAPORTARE

ÎN următoarea perioadă de raportare, vor exista trei domenii principale de activitate:

- ciclurile de testare și corecțiile asociate, în vederea pregătirii pentru testul celei de a doua etape de referință și pentru testul complet din 2012;

- activitățile în curs privind problemele de securitate vor continua, conducând la efectuarea unui audit de securitate în cel de al doilea și al treilea trimestru al anului 2012;

- teste privind sistemul de conversie, anticipând prima repetiție a migrării de la SIS 1+ la SIS II în cel de al doilea trimestru al anului 2012, repetiția globală din al doilea și al treilea trimestru ale anului 2012 și migrarea reală a datelor SIS II înainte de intrarea în funcțiune în 2013.

5. CONCLUZII

Prezenta perioadă de raportare nu a fost lipsită de incidente. Cu toate acestea, datorită, în mare măsură, adoptării de către principalii actori a unei abordări bazate pe cooperare și comunicării deschise între instituțiile UE, au fost identificate într-un stadiu incipient riscuri și probleme importante și s-au întreprins acțiuni de atenuare sau corectare. În cea de a doua jumătate a anului 2011, testele intensive efectuate între sistemele statelor membre și sistemul central vor deschide calea pentru o serie de teste cruciale în 2012: testul celei de a doua etape de referință și testul complet. Capacitatea de a respecta calendarul global al proiectului va depinde, de asemenea, de încheierea cu succes a etapei de testare intensivă din 2011.

Se vor întreprinde și acțiuni pentru a se asigura conformitatea sistemului cu cerințele auditului de securitate, prevăzut, de asemenea, în 2012.

În sfârșit, pregătirea migrării de la SIS 1+ la SIS II va continua, efectuându-se o testare intensivă a sistemului de conversie care ar trebui să permită derularea întregului proiect în condițiile necesare de securitate.

Anexa I

Reuniunile Comitetului SIS-VIS (SIS II) și ale grupurilor de lucru

Reuniuni desfășurate în perioada de raportare

IANUARIE 2011 |

12, 19, 25 | Consiliul pentru gestionarea programului global SIS II |

18 | Atelier privind migrarea la SIS II |

26 | Reuniunea administratorilor de proiecte naționale SIS II |

26 | Comitetul SIS-VIS (reuniune a formațiunii tehnice SIS II) |

11 | Atelier privind strategia de testare a SIS II |

4, 18, 25 | Reuniunea Grupului consultativ privind testele SIS II |

FEBRUARIE 2011 |

2, 9, 22 | Consiliul pentru gestionarea programului global SIS II |

23 | Reuniunea administratorilor de proiecte naționale SIS II |

23 | Comitetul SIS-VIS (reuniune a formațiunii tehnice SIS II) |

1, 15, 22 | Reuniunea Grupului consultativ privind testele SIS II |

MARTIE 2011 |

2, 9, 16, 22, 30 | Consiliul pentru gestionarea programului global SIS II |

23 | Comitetul SIS-VIS (reuniune a formațiunii tehnice SIS II) |

23 | Reuniunea administratorilor de proiecte naționale SIS II |

29 | Reuniunea Grupului consultativ privind testele SIS II |

22 | Atelier SIS II privind TDD-urile testului (extins) de conformitate |

24 | Atelier privind migrarea la SIS II |

APRILIE 2011 |

6, 13, 27 | Consiliul pentru gestionarea programului global SIS II |

5, 12, 19, 26 | Reuniunea Grupului consultativ privind testele SIS II |

MAI 2011 |

10, 18, 24 | Consiliul pentru gestionarea programului global SIS II |

25 | Comitetul SIS-VIS (reuniune a formațiunii tehnice SIS II) |

25 | Reuniunea administratorilor de proiecte naționale SIS II |

17 | Reuniune privind migrarea la SIS II |

12, 17, 24, 31 | Reuniunea Grupului consultativ privind testele SIS II |

IUNIE 2011 |

1, 8, 15, 28 | Consiliul pentru gestionarea programului global SIS II |

23 | Atelier privind testul extins de conformitate SIS II |

29 | Comitetul SIS-VIS (reuniune a formațiunii tehnice SIS II) |

29 | Reuniunea administratorilor de proiecte naționale SIS II |

7, 14, 21 | Reuniunea Grupului consultativ privind testele SIS II |

Reuniunile Comitetului SIS-VIS (SIS II) și ale grupurilor de lucru

b) Reuniuni planificate provizoriu pentru viitoarea perioadă de raportare

IULIE 2011 |

6, 12, 19, 27 | Consiliul pentru gestionarea programului global SIS II |

20 | Comitetul SIS-VIS (reuniune a formațiunii tehnice SIS II) |

20 | Reuniunea administratorilor de proiecte naționale SIS II |

5, 12, 19, 26 | Reuniunea Grupului consultativ privind testele SIS II |

14 | Reuniune privind pregătirea testului celei de a doua etape de referință SIS II |

AUGUST 2011 |

10, 23 | Consiliul pentru gestionarea programului global SIS II |

2, 9, 16, 23, 30 | Reuniunea Grupului consultativ privind testele SIS II |

SEPTEMBRIE 2011 |

7, 14, 21, 28 | Consiliul pentru gestionarea programului global SIS II |

21 | Comitetul SIS-VIS (reuniune a formațiunii tehnice SIS II) |

21 | Reuniunea administratorilor de proiecte naționale SIS II |

6, 13, 20, 27 | Reuniunea Grupului consultativ privind testele SIS II |

OCTOMBRIE 2011 |

5, 19, 26 | Consiliul pentru gestionarea programului global SIS II |

24 | Comitetul SIS-VIS (reuniune a formațiunii tehnice SIS II) |

24 | Reuniunea administratorilor de proiecte naționale SIS II |

4, 11, 18, 25 | Reuniunea Grupului consultativ privind testele SIS II |

NOIEMBRIE 2011 |

9, 16, 23 | Consiliul pentru gestionarea programului global SIS II |

23 | Comitetul SIS-VIS (reuniune a formațiunii tehnice SIS II) |

23 | Reuniunea administratorilor de proiecte naționale SIS II |

8, 15, 22, 29 | Reuniunea Grupului consultativ privind testele SIS II |

DECEMBRIE 2011 |

7, 14, 21 | Consiliul pentru gestionarea programului global SIS II |

21 | Comitetul SIS-VIS (reuniune a formațiunii tehnice SIS II) |

21 | Reuniunea administratorilor de proiecte naționale SIS II |

6, 13, 20 | Reuniunea Grupului consultativ privind testele SIS II |

[pic][pic][pic]

[1] Regulamentul (CE) nr. 1104/2008 al Consiliului din 24 octombrie 2008 privind migrarea de la Sistemul de informații Schengen (SIS 1+) la Sistemul de Informații Schengen din a doua generație (SIS II) (JO L 299, 8.11.2008, p. 1) și Decizia 2008/839/JAI a Consiliului din 24 octombrie 2008 privind migrarea de la Sistemul de informații Schengen (SIS 1+) la Sistemul de Informații Schengen din a doua generație (SIS II) (JO L 299, 8.11.2008, p. 43).

[2] Articolul 10 alineatul (3) comun din Regulamentul (CE) nr. 1104/2008 și din Decizia 2008/839/JAI.

[3] Articolul 9 alineatul (1) comun din Regulamentul (CE) nr. 1104/2008 și din Decizia 2008/839/JAI.

[4] Articolul 9 alineatul (2) comun din Regulamentul (CE) nr. 1104/2008 și din Decizia 2008/839/JAI.

[5] Articolul 4 comun din Regulamentul (CE) nr. 1987/2006 al Parlamentului European și al Consiliului din 20 decembrie 2006 privind instituirea, funcționarea și utilizarea Sistemului de Informații Schengen din a doua generație (SIS II) (JO L 381, 28.12.2006, p. 4) și Decizia 2007/533/JAI a Consiliului din 12 iunie 2007 privind înființarea, funcționarea și utilizarea Sistemului de Informații Schengen de a doua generație (SIS II) (JO L 205, 7.8.2007, p. 63).

[6] Regulamentul (UE) nr. 541/2010 al Consiliului din 3 iunie 2010 de modificare a Regulamentului (CE) nr. 1104/2008 privind migrarea de la Sistemul de informații Schengen (SIS 1+) la Sistemul de Informații Schengen din a doua generație (SIS II) (JO L 155, 22.6.2010, p. 19) și Regulamentul (UE) nr. 542/2010 al Consiliului din 3 iunie 2010 de modificare a Deciziei 2008/839/JAI a Consiliului privind migrarea de la Sistemul de informații Schengen (SIS 1+) la Sistemul de Informații Schengen din a doua generație (SIS II) (JO L 155, 22.6.2010, p. 23), care introduce articolul 17a în cadrul instrumentelor juridice privind migrarea.

[7] Articolul 18 comun din Regulamentul (CE) nr. 1104/2008 al Consiliului și Decizia 2008/839/JAI a Consiliului privind migrarea de la Sistemul de informații Schengen (SIS 1+) la SIS II.